NWU & U_Mei 2020_eagi
Jaco du Preez het hierdie foto van Eagi op 17 Februarie 2020 in Potchefstroom geneem gedurende die NWU se Varsitybeker-wedstryd teen die Shimlas.
NWU-kundiges takel Covid-19
Dit is in tye van onrus dat kennis die kompas word wat rigting gee en ons help om die talle uitdagings wat ons in die gesig staar te die hoof te bied. Ons akademici staan gereed om te lei en te dien, en huiwer nie om hul kundigheid tydens die huidige Covid-19-pandemie te implementeer nie.
Klik hier om al die NWU se nuusberigte te sien wat die talle maniere toon waarop die NWU-gemeenskap uitreik om hul kennis te deel en die lewe gedurende hierdie moeilike tye makliker te maak.
Vier navorsers vir Wetenskap Oscars benoem
Vier van ons navorsers is vir hierdie jaar se Wetenskap Oscars benoem.
Die benoemdes vir die NSTF-South32-toekennings is prof Rose Hayeshi, prof Frikkie van Niekerk, prof Henk Bouwman en prof Josef de Beer.
Die NSTF-toekennings is uniek in Suid-Afrika en gee erkenning aan die uitmuntende bydraes van individue en groepe tot wetenskap, ingenieurswese en tegnologie (SET) en innovasie.
Die Fakulteit Ingenieurswese kondig met trots aan dat ons 'n splinternuwe ingenieurskwalifikasie by ons bestaande reeks programme gaan voeg.
Die Baccalaureus in Megatroniese Ingenieurswese-program is deur die Ingenieursraad van Suid-Afrika goedgekeur en sal vanaf 2021 aangebied word.
Megatroniese ingenieurswese is 'n multidissiplinêre vertakking van ingenieurswese en sluit 'n kombinasie van robotika, elektronika, rekenaarstelsels, telekommunikasiestelsels, kontrole- en produkingenieurswese in.
NWU-akademikus skryf oor ervarings van migrante uit Afrika in Europa
'n NWU-akademikus en navorsingsprofessor in die Fakulteit Geesteswetenskappe op die Mahikengkampus, prof Erhabor Idemudia, was die medeskrywer van 'n boek saam met prof Klaus Boehnke van die Jacobs Universiteit Bremen, Duitsland.
Die boek is getiteld Psychosocial Experiences of African Migrants in Six European Countries: A Mixed Method Study en is 'n empiriese narratief van die sielkundige en sosiale ervarings van 3 500 migrante uit Afrika in ses lande van die Europese Unie.
Die NWU is reeds jare lank 'n teenwoordigheid wat luisteraars op die baie gewilde weeklikse omgewingsradioprogram, Omgewingspraatjies, ingelig en vermaak het. Daar word op hierdie tradisie voortgebou met 'n nuwe kundige wat in die voetspore van sy NWU-kollegas volg.
Ruhann Steyn, 'n navorser en dosent wat tans ook met sy PhD besig is, neem oor by prof Juaneé Cilliers, wat op 25 April haar laaste program aangebied het.
Omgewingspraatjies het deur die jare heen bewys dat dit 'n buitengewone platform vir die publiek, wetenskaplikes en entoesiaste is om oor belangrike omgewingsaangeleenthede te gesels.